LV Eiropas Savienības Oficiālais Vēstnesis L 348/28

KOMISIJAS ĪSTENOŠANAS LĒMUMS

(2012. gada 14. decembris)

attiecībā uz Padomes Lēmumu 2009/470/EK par Savienības finansiālo atbalstu ES references laboratorijai atlieku testēšanai no 2012. gada 1. janvāra līdz 31. decembrim

(izziņots ar dokumenta numuru C(2012) 9286)

(Autentisks ir tikai teksts nīderlandiešu valodā)

(2012/790/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 31. panta 1. un 2. punktu,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (2), un jo īpaši tās 32. panta 7. punktu,

tā kā:

(1) Saskaņā ar Lēmuma 2009/470/EK 31. pantu Eiropas Savienības references laboratorijām var piešķirt Savienības finansiālo atbalstu.

(2) Saskaņā ar 75. pantu Padomes Regulā (EK, Euratom) Nr. 1605/2002 (3) (turpmāk “Finanšu regula”) un saskaņā ar 90. panta 1. punktu Komisijas Regulā (EK, Euratom) Nr. 2342/2002 (4) (turpmāk “īstenošanas kārtība”) institūcija vai iestādes, kam institūcija deleģējusi šīs pilnvaras, pirms ES budžeta izdevumu saistību uzņemšanās pieņem finansēšanas lēmumu, kurā izklāstīti būtiskie ar izdevumiem saistītās rīcības elementi.

(3) Komisijas 2011. gada 12. septembra Īstenošanas regulā (ES) Nr. 926/2011 attiecībā uz Padomes Lēmumu 2009/470/EK par Savienības finansiālo atbalstu ES references laboratorijām dzīvnieku barības, pārtikas un dzīvnieku veselības nozarē (5) paredzēts, ka Savienības finansiālo atbalstu piešķir, ja apstiprinātās darba programmas tiek īstenotas efektīvi un ja atbalsta saņēmēji noteiktajos termiņos sniedz visu vajadzīgo informāciju.

(4) Ar Komisijas 2012. gada 27. jūnija Regulu (ES) Nr. 563/2012, ar ko attiecībā uz ES references laboratoriju sarakstu groza Eiropas Parlamenta un Padomes Regulas (EK) Nr. 882/2004 VII pielikumu (6), ar atpakaļejošu spēku no 2012. gada 1. janvāra Pārtikas drošuma institūts Vageningenā (Wageningen) Nīderlandē (RIKILT) tika izraudzīts par ES references laboratoriju atlieku testēšanai.

(5) Piesakot savu kandidatūru, RIKILT 2011. gada septembrī iesniedza pagaidu darba programmu 2012. gadam. Pēc RIKILT izraudzīšanas tas nosūtīja atjauninātu darba programmu un attiecīgos budžeta aprēķinus. Komisija ir novērtējusi un apstiprinājusi Eiropas Savienības references laboratoriju iesniegtās atjauninātās darba programmas un attiecīgos budžeta aprēķinus 2012. gadam.

(6) Darba programma tiek īstenota kopš 2012. gada 1. janvāra. Tādēļ finansējums ir vajadzīgs kopš 2012. gada 1. janvāra.

(7) Tā kā 2012. gada darba plāns ir pietiekami sīki izstrādāts pamats īstenošanas kārtības 90. panta 2. un 3. punkta nozīmē, šis lēmums ir finansēšanas lēmums.

(8) Tāpēc izraudzītajām Eiropas Savienības references laboratorijām, lai līdzfinansētu to darbību Regulas (EK) Nr. 882/2004 32. pantā paredzēto uzdevumu un pienākumu īstenošanā, būtu jāpiešķir Savienības finansiālais atbalsts. Savienības finansiālajam atbalstam (būtu) jābūt 100 % apmērā no attaisnotajām izmaksām, kā noteikts Īstenošanas regulā (ES) Nr. 926/2011.

(9) Saskaņā ar 3. panta 2. punkta a) apakšpunktu Padomes 2005. gada 21. jūnija Regulā (EK) Nr. 1290/2005 par kopējās lauksaimniecības politikas finansēšanu (7) dzīvnieku slimību izskaušanas un kontroles programmas (veterināros pasākumus) finansē Eiropas Lauksaimniecības garantiju fonds (ELGF). Turklāt minētās regulas 13. panta otrajā daļā paredzēts, ka pienācīgi pamatotos izņēmuma gadījumos fonds sedz ar dalībvalstu un ELGF atbalsta saņēmēju administratīvajām un personāla izmaksām saistītos izdevumus pasākumiem un programmām, uz kurām attiecas Padomes 1990. gada 26. jūnija Lēmums 90/424/EEK par izdevumiem veterinārijas jomā (8). Finanšu kontroles nolūkos jāpiemēro Regulas (EK) Nr. 1290/2005 9., 36. un 37. pants.

(10) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

1. Ar šo apstiprina 2012. gada darba programmu, ko 2011. gada 27. septembrī iesniedzis RIKILT – Pārtikas drošuma institūts, daļa no Wageningen universitātes un pētniecības centra.

2. Savienība piešķir finansiālu atbalstu atlieku testēšanai RIKILT – Pārtikas drošuma institūtam, kas ir daļa no Wageningen universitātes un pētniecības centra. Laboratorija veic uzdevumus un pienākumus, kā noteikts Regulas (EK) Nr. 882/2004 VII pielikuma I daļas 12. punkta a) apakšpunktā.

3. Savienības finansiālais atbalsts ir 100 % apmērā no attaisnotajām izmaksām, kā noteikts Īstenošanas regulā (ES) Nr. 926/2011 un minētajam institūtam var rasties saistībā ar darba programmu, un laikposmā no 2012. gada 1. janvāra līdz 31. decembrim nepārsniedz EUR 470 000, no kuriem ne vairāk kā EUR 25 000 ir paredzēti, lai organizētu darbsemināru par atlieku testēšanu.

2. pants

Šis lēmums ir adresēts: RIKILT – Pārtikas drošuma institūts, daļa no Wageningen universitātes un pētniecības centra, Akkermaalsbos 2, Building No 123, 6708 WB Wageningen, Nīderlande.

Briselē, 2012. gada 14. decembrī Komisijas vārdā – Komisijas loceklis Tonio BORG

(1) OV L 155, 18.6.2009., 30. lpp.

(2) OV L 165, 30.4.2004., 1. lpp.

(3) OV L 248, 16.9.2002., 1. lpp.

(4) OV L 357, 31.12.2002., 1. lpp.

(5) OV L 241, 17.9.2011., 2. lpp.

(6) OV L 168, 28.6.2012., 24. lpp.

(7) OV L 209, 11.8.2005., 1. lpp.

(8) OV L 224, 18.8.1990., 19. lpp.